बॉक्स आफिस पर 'आई एम कलाम' और 'जलपरी' जैसी फिल्में बेशक कुछ खास न कर पाई हो लेकिन इन फिल्मों में डायरेक्टर ने अलग-अलग सब्जेक्ट को पूरी ईमानदारी के साथ पेश करने का जज्बा पेश किया है। उसी जज्बे का नतीजा है कि टिकट खिड़की पर अपनी प्रॉडक्शन कॉस्ट तक भी ना बटोरने वाली इन फिल्मों के डायरेक्टर नीला माधव पांडा को क्रिटिक्स के साथ-साथ दर्शकों के उस क्लास की भी जमकर तारीफें मिली जो फिल्म एंटरटेनमेंट के लिए नहीं बल्कि मुंबइयां फिल्मों की भीड़ से दूर कुछ अलग देखना चाहते है। लंबे अर्से के बाद पांडा अब जब 'कड़वी हवा' के साथ लौटे तो उनसे दर्शकों की इसी क्लास ने कुछ अलग टाइप की फिल्म की आस पहले से लगा रखी थी। इस बार भी वह अपने मकसद में पूरी तरह से कामयाब रहे। इस फिल्म में भी बॉलिवुड फिल्मों में नजर आने वाले मसाले देखने को नहीं मिलते तो वहीं फिल्म के कई सीन और करीब पौने दो घंटे की फिल्म का क्लाइमेक्स हॉल में बैठे दर्शकों को झकझोर कर रख देता है। क्लाइमेट चेंज पर बनी इस फिल्म को अगर आप देखना भी चाहे तो आपको कहीं दूर जाना पड़ सकता है वजह वहीं है बॉक्स ऑफिस के मसाले न होने और बिना प्रमोशन के रिलीज हुई इस फिल्म को अपने यहां लगाने से ज्यादातर मल्टिप्लेक्स समूहों ने खुद को दूर ही रखा। स्टोरी प्लॉट: दूरदराज के एक छोटे से गांव में अंधा किसान (संजय मिश्रा) ऐसे सूखाग्रस्त गांव रहता है, जहां कभी कभार ही बारिश होती है, इस किसान के बेटे मुकुंद ने भी खेती के लिए बैंक से कर्ज लिया हुआ है जो अब फसल बर्बाद होने की वजह से लौटा नहीं पा रहा है। दरअसल, इस गांव में खेती करने से किसान हिचकिचाते हैं, वजह बैंक से कर्ज लेकर अगर खेती कर भी ली जाए तो बारिश न होने की वजह से पूरी खेती बर्बाद हो जाती है। पिछले कई सालों से इस गांव के किसानों की खेती बारिश ना होने की वजह से चौपट हो चुकी है, इस वजह से यहां के किसान बैंक लोन नहीं चुका पा रहे और इसी दबाव में एक के बाद एक किसान आत्महत्या कर रहा हैं। इस सिंपल सी कहानी में उस वक्त अनोखा टिवस्ट आता है जब मुकुंद का अंधा पिता बैंक का लोन वसूलने गांव में आने वाले गुनू बाबू (रणवीर शौरी) के साथ एक ऐसी अनोखी डील करता है जिससे उसका बेटा कर्ज के बोझ से बाहर आ सके। पूरे गांव के किसान गुनू बाबू को यमराज की तरह मानते है इसकी वजह गुनू बाबू जब भी कर्ज वसूली के लिए गांव आते ही उन्हीं दिनों कई किसान आत्महत्या करते है। संजय मिश्रा इससे पहले भी कई ऐसी बेहतरीन भूमिकाएं कर चुके है जो दर्शकों और क्रिटिक्स को आज भी याद है, इस फिल्म में अंधे किसान का किरदार संजय ने जिस ईमानदारी के साथ निभाया है उसकी जितनी भी तारीफ की जाए कम है संजय ने अपनी शानदार ऐक्टिंग से इस किरदार को जीवंत कर दिया है। वहीं गुनू बाबू के रोल में रणवीर शौरी की ऐक्टिंग का भी जवाब नहीं, इतना ही नहीं फिल्म के हर कलाकार ने अपने किरदार को पूरी ईमानदारी के साथ निभाया है। नीला माधव पांडा की तारीफ करनी चाहिए कि उन्होंने क्लाइमेट चेंज के गंभीर मुद्दे पर बॉक्स आफिस की एक बार फिर परवाह किए बिना फिल्म बनाई। नीला पंडा ने तब जबकि पर्यावरण के गंभीर मुद्दे पर जमकर बयानबाजी चल रही है, ऐसे में लोगों को पर्यावरण के बारे में सोचने और जागृत करने के लिए फिल्म बनाई जो बेशक टिकट खिड़की पर कुछ खास न कर पाए लेकिन फिल्म देखने वाले जरूर नीला की जमकर तारीफें करेंगे। पौने दो घंटे की इस फिल्म में गुलजार साहब की एक नज्म के साथ सााथ 'मैं बंजर' गाना भी है जो सब्जेक्ट पर पूरी तरह से फिट बैठता है। अगर आप रिऐलिटी को और करीब से देखना चाहते है तो क्लाइमेट चेंज पर पूरी ईमानदारी के साथ बनी इस फिल्म को एंटरटेनमेंट की परवाह दरकिनार करके देख सकते है।